Kalle Ervasti

Kalle Henrik Ervasti (s. 7. maaliskuuta 2003 Oulu) on suomalainen jääkiekkopuolustaja, joka edustaa SM-liigajoukkue HIFK:ta.
Ura.
Seuraura.
Ervasti on Kiekko-Laserin kasvatti. Hän siirtyi jo 13-vuotiaana Helsingin IFK:hon kaudeksi 2016–2017. Kaudeksi 2018–2019 Ervasti siirtyi Yhdysvaltoihin South Florida Academyyn, jonka U16-joukkuetta valmensi entinen suomalainen NHL-pelaaja Olli Jokinen. Hän oli tehoilla 6+55=61 joukkueen paras syöttäjä ja tehokkain puolustaja. 
Kaudeksi 2019–2020 Ervasti palasi Suomeen ja siirtyi Rauman Lukon organisaatioon. Hän oli seuran B-nuorten paras syöttäjä ja tehokkain puolustaja tehoilla 7+29=36, joilla Ervasti sijoittui koko B-nuorten SM-sarjan puolustajien pistepörssissä toiseksi edellään vain JYPin Niko Liiri. Kaudella 2020–2021 hän voitti Lukon U20-joukkueen sisäisen tehotilaston lukemalla +16. Toisessa välieräottelussa 3. huhtikuuta 2021 vieraissa Tapparaa vastaan Ervasti ratkaisi Lukolle finaalipaikan, kun hän teki joukkueen 2–3-voittomaalin ensimmäisessä jatkoerässä ajassa 70.26. Lukko eteni U20 SM-sarjan finaaliin ensimmäistä kertaa historiassa ja joukkue oli saavuttanut A-nuorten mestaruuden tai hopeaa edellisen kerran jopa 63 vuotta aiemmin mestaruudellaan vuonna 1958. Ervasti voitti kauden päätteeksi lopulta U20 Suomen-mestaruuden.
Kaudeksi 2021–2022 Ervasti teki Lukon kanssa vuoden mittaisen SM-liigasopimuksen. Hän aloitti kautensa seuran U20-joukkueessa. Hän voitti joukkueen sisäisen tehotilaston lukemalla +10, kuten myös pudotuspeleissä lukemalla +8. Ervasti oli pudotuspeleissä myös tehoilla 2+7=9 Lukon paras syöttäjä ja toiseksi paras pistemies Niklas Ylitalon jälkeen. Hän voitti kauden päätteeksi U20 Suomen-mestaruuden. Ervasti debytoi miesten pääsarjatasolla Mestarien liigan alkulohkon päätöskierroksella 13. lokakuuta 2021 vieraissa walesilaista Cardiff Devilsia vastaan, jolloin jo jatkopaikkansa varmistanut Lukko peluutti useita U20-joukkueensa pelaajia. Hänet merkittiin heti joukkueen ykköspuolustajapariin Matthew Abtin viereen. Ervasti sai ottelussa jääaikaa 16.57 minuuttia. Hän sai myös syöttöpisteen Harri Kainulaisen tekemään ylivoimamaaliin ja Ervasti keräsi myös yhden kahden minuutin jäähyn sukeltamisesta / rikkeen tehostamisesta. Ensimmäisen SM-liigaottelunsa hän sai tililleen 1. joulukuuta 2021 Hämeenlinnan Pallokerhoa vastaan, kun Lukosta oli eri syistä sivussa neljä runkopuolustajaa. Ervasti merkittiin joukkueen seitsemänneksi puolustajaksi. Hän jäi ottelussa kuitenkin ilman peliaikaa. Ensimmäiset jääaikansa SM-liigassa Ervasti sai kolmannessa ottelussaan 4. joulukuuta 2021 Helsingin IFK:ta vastaan. Hänet merkittiin Lukon seitsemänneksi puolustajaksi. Ervasti sai peliaikaa 49 sekuntia. Hän pelasi SM-liigassa kauden aikana neljä runkosarjaottelua ilman tehopisteitä.
Ervasti murtautui kaudella 2022–2023 Lukon SM-liigajoukkueeseen, jossa hän pelasi varsinaisen tulokaskautensa aikana 44 runkosarjaottelua tehopistein 2+4=6 ja kuusi pudotuspeliottelua tehden yhden syöttöpisteen. Ervasti teki liigauransa avausmaalin 21. lokakuuta 2022 vieraissa paikallisvastustaja Porin Ässiä vastaan. Huhtikuussa 2023 hän teki Lukon kanssa 1+2-vuotisen jatkosopimuksen. Huhtikuussa 2024 Ervasti solmi kaksivuotisen jatkosopimuksen Lukon kanssa. Joulukuussa 2024 Lukko vuokrasi Ervastin yhden ottelun sopimuksella Vaasan Sportiin. Vuokrajakson päätyttyä Sport tiedotti Ervastin vuokran jatkumisesta vielä viikolla. Tammikuussa 2025 Lukko vuokrasi Ervastin kahden ottelun sopimuksella Mikkelin Jukureihin paikkaamaan puolustuksen poissaoloja. Hän onnistui maalinteossa KalPaa vastaan heti ensimmäisessä vaihdossaan. Ervasti ylsi myös tilastoerikoisuuteen onnistuttuaan maalinteossa kolmessa eri SM-liigaseurassa saman kauden aikana. Reilu viikkoa myöhemmin hänet vuokrattiin uudelleen Jukureihin siirtotakarajalle 15. helmikuuta asti kestävällä sopimuksella. Ervasti pelasi joukkueessa kaikkiaan kymmenen ottelua. Yhteensä hän teki SM-liigan runkosarjassa kauden aikana 47 ottelussa tehot 5+5=10, mikä on Ervastin yhden kauden piste-ennätys. Pudotuspeleissä Ervasti pelasi kolme ottelua ilman tehopisteitä. 
Syyskuussa 2025 Ervasti siirtyi loppukauden kattavalla sopimuksella HIFK:hon, jonka kokoonpanotilanne oli ollut vaikea useiden loukkaantumisten vuoksi. Ervasti oli tuttu pelaaja HIFK:n päävalmentajalle Olli Jokiselle, sillä ennen Lukko-vuosiaan Ervasti pelasi kaksi vuotta Jokisen valmentamassa kiekkoakatemiassa Floridassa. Hän teki HIFK:ssa maalin heti ensimmäisessä ottelussaan, missä Ervasti on onnistunut aiemmin myös sekä Jukureissa että Sportissa. Ervastia aiemmin puolustajista kolmessa eri SM-liigaseurassa maalinteossa ensimmäisessä ottelussaan on onnistunut vain Teemu Suhonen.
Maajoukkueura.
Ervasti pelasi alle 20-vuotiaiden MM-kilpailuissa vuonna 2023. Hän pelasi myös alle 18-vuotiaiden MM-kilpailuissa vuonna 2021. Yhteensä Ervasti on pelannut 21 nuorten ja seitsemän poikien maaottelua.